प्यार को शरीर की जरूरत समझने वाली श्रांति का दिल दो ब्रेकअप के बाद शादीशुदा विवेक पर आ गया
सफर में जो भी हमसफर मिला, जो अच्छा लगा बड़ी ही बेफिक्री से उसकी ओर हाथ बढ़ाया। उसका फंडा क्लियर था कि शरीर और मन की जरूरतों को पूरा करते रहना चाहिए।
“फिर तुम्हें जो ठीक लगे कर लो। पैसे ट्रांसफर करा देता हूं तुम्हारे एकाउंट में। बाकी तुम मैनेज कर ही सकती हो। आज मैं अवनि को मना नहीं कर सकता। वो बहुत ज्यादा दुखी हो जाएगी। उसकी तबियत बिगड़ सकती है।” विवेक की बात सुनकर श्रांति को बिजली का झटका लगने जैसा एहसास हुआ। ‘अवनि की तबियत दुखी होने से बिगड़ सकती है इसलिए वो श्रांति के पास नहीं आ सकता जो जीने-मरने के बीच की स्थिति में होगी ऑपरेशन थियेटर में जाने के बाद।’
पलके मूंदी तो दो गरम आंसुओं ने गालों की राह पकड़ ली। क्या जगह है उसकी विकेक की जिंदगी में। एक एम्प्लॉई, जिसे कंपनी के मालिक ने इंश्योरेंस पॉलिसी दे रखी हो? या फिर वो उसे सिर्फ अपनी… वो समझता है जो आज भी हमारे समाज में एक गाली है। हां! रखैल! रखैल! रखैल!
श्रांति को लगा उसका सिर दर्द से फट जाएगा। उसे रोता देख उसके कमरे में बैठी एक नर्स उसके पास आ गई और दूसरी डॉक्टर को बुलाने चली गई। डॉक्टर ने आकर श्रांति को समझाना शुरू किया कि इस तरह वह अपनी तबीयत ज्यादा खराब कर लेगी।
किसी तरह श्रांति ने खुद को सहेजा और हॉस्पिटल की फॉर्मेलिटीज के बारे में पूछा। डॉक्टर ने बड़े प्यार से जवाब दिया कि हॉस्पिटल के अकाउंट में पैसे ट्रांसफर हो गए हैं और मिस्टर विवेक ने फोन करके बोला है कि सारी फॉर्मेलिटी वह पूरी कर देंगे। आप पेशेंट पर फोकस करिए।
“आप सारी चिंताएं छोड़िए, आपको कुछ नहीं होगा, हम आपका जीवन आपको वापस करेंगे। वादा है हमारा।”
कुछ देर प्यार उड़ेल कर डॉक्टर चली गई और श्रांति ने लेट कर पलकें मूंद लीं। वो खुद को सहेजना चाहती थी, क्योंकि वह जानती थी दुखी होने से नुकसान उसका है। बहुत बड़ा नुकसान। वह अपना जीवन खो सकती है। पर ऐसे जीवन का क्या फायदा! क्या रखा है इस जीवन में। क्या इस जीवन की खातिर वह यह सब सोच रही है?
वर्तमान से ध्यान हटाना जरूरी था। भविष्य बिल्कुल धुंधला था तो मन को अतीत में ही भटकना था तो वह अतीत के सागर में गोते लगाने लगा।
शुरू में जब पहले पहल श्रांति को प्यार का एहसास हुआ था वो दिन कितने सुखद थे, कितने सुंदर। अपनी प्रतिभा, लगन और परिवार से मिले सपोर्ट के कारण कामयाबी की सीढ़ियां चढ़ते हुए बहुत ऊंचे मुकाम पर पहुंच गई थी।
सफर में जो भी हमसफर मिला, जो अच्छा लगा बड़ी ही बेफिक्री से उसकी ओर हाथ बढ़ाया। उसका फंडा क्लियर था कि शरीर और मन की जरूरतों को पूरा करते रहना चाहिए। जिंदगी को आज में और खुल कर जीना चाहिए।
इसीलिए सविनाश और वित्तीय के साथ उसका उसकी दोस्ती आगे बढ़ी। उसे लगा कि यह लगाव शायद प्यार है और वो रिश्ता लिव इन में बदल गया। लेकिन दोनों ही बार बहुत जल्दी ही उसे एहसास हुआ था कि वह शायद कुछ और चाहती है। दोनों से ही लगभग बराबर के समय के बाद लगभग एक साल बाद उसकी खटपट, अनबन मतभेद बढ़ने लगे थे। और धीरे-धीरे रिश्ते का अंत ब्रेकअप के रूप में हो गया।
दूसरे ब्रेकअप के बाद श्रांति डिप्रेशन में चली गई थी। लेकिन यहां भी उसका फंडा क्लियर था। ठीक उसी तरह जैसे बीमार पड़ने पर डॉक्टर के पास जाते हैं उसने अपने डिप्रेशन को पहचाना और साइकेट्रिक से मिलकर ट्रीटमेंट कराया।
जल्द ही उसका जीवन ढर्रे पर आ गया और तभी उसकी जिंदगी में विवेक आया। विवेक की पर्सनालिटी अनोखी थी। सबसे जुदा था वह। उससे दोस्ती धीरे-धीरे बढ़ी। एक दूसरे को एक दूसरे का बेस्ट फ्रेंड समझने में उन्हें चार साल लग गए।
तभी विवेक को छह महीने के लिए यूएस जाना पड़ा। दोनों ऑफिस में कुलीग थे। दोनों के कमरे अगल-बगल थे इसलिए इन चार सालों में दोस्ती बढ़ने के बाद वह पूरा दिन एक साथ रहते थे। कभी-कभी जब वर्क लोड ज्यादा होता तो रात के दस-दस बजे तक साथ में ही काम करते हुए बिताते।
जब विवेक यूएस गया तब पहली बार श्रांति को यह एहसास हुआ कि जैसे किसी के बिना दिन अधूरे और रातें बेचैन हो गई हैं। उसने प्यार के जज्बे को जाना। यह प्यार बिल्कुल वैसा ही था जैसा फिल्मों में दिखाया जाता है। एक अजीब सी उलझन, बेचैनी दिल में रहना, हर समय किसी का चेहरा आंखों के आगे घूमते रहना, विवेक के नाश्ते के टाइम पर अपना टिफिन लेकर विवेक के कमरे का दरवाजा खोलना और फिर याद आना कि विवेक तो यहां नहीं है। हर समय फोन पर विवेक के मैसेज का इंतजार रहना, कहीं भी बैठी हो किसी भी हाल में हो फोन के वाइब्रेट होते ही लगना कि कहीं विवेक का मैसेज तो नहीं आया है।
एक हफ्ते में ही उसे एहसास हो गया कि वह विवेक से प्यार करने लगी है। और वहीं से शुरू हुआ द्वंद्व। परेशान सी श्रांति हर समय यह सोचती रहती कि यह ठीक नहीं है, लेकिन मन तो कहते हैं ना बेलगाम घोड़ा होता है। उस पर जितनी लगाम कसने की कोशिश करो उतनी ही तेजी से दौड़ता है।
उसका मन उसके काबू से बाहर हो गया। धीरे-धीरे उसकी उंगलियां उसके दिमाग की इजाजत के बिना मैसेज में बहुत ही प्यार भरे शब्द टाइप करने लगी थीं। इमोजी भी इमोशनल होते गए और कब दोनों ने एक दूसरे से प्यार का इजहार कर दिया पता ही नहीं चला।
श्रांति को पता था कि विवेक शादीशुदा है। दो बच्चे हैं उसके। अपनी पत्नी से प्यार भी करता है। विवेक ने भी उससे कुछ नहीं छुपाया कभी। जिस दिन दोनों को वीडियो कॉल पर यह एहसास हुआ कि दोनों एक दूसरे से प्यार करने लगे हैं, दोनों ही अपनी स्थितियों को जान कर रोने लगे और बहुत देर रोते रहे।
विवेक लौटकर आया तो आमने-सामने पड़कर एक अजीब सी निस्तब्धता छा गई थी दोनों के बीच। दोनों ने बहुत कोशिश की, मगर उस दिन एक दूसरे की बाहों में समा जाने से खुद को रोक नहीं पाए। उस दिन बस एक दूसरे की बाहों में गुंथे हुए रोते रहे।
विवेक टूटे-फूटे शब्दों में कहता रहा कि वह अपनी पत्नी से भी बहुत प्यार करता है। उससे अलग नहीं हो पाएगा और वह टूटे-फूटे शब्दों में कहती रही कि वह विवेक की गृहस्थी उजाड़ना नहीं चाहती। पर मन उसका हो चुका है।
“दवाई ले लीजिए,” नर्स ने कहा तो श्रांति वर्तमान में लौटी। अब उसे ऑपरेशन थिएटर जाने में एक घंटा था। दवाई लेकर फिर उसने पलकें मूंद लीं।
क्या इस एक घंटे में एक बार विवेक से मुलाकात हो पाएगी? शायद उसका प्यार विवेक को यहां खींच लाए, शायद नहीं। उफ! क्यों सोच रही है वह ऐसा। यह कैसा द्वंद्व उसने जिंदगी में पाल लिया है। जैसे अपने मन को दो अलग लोगों की रस्सियों में पकड़ा दिया है और दोनों ओर से रस्साकशी चलती रहती है। उसका मन घायल होता रहता है। घूमता रहता है और यह उसने अपनी जिंदगी के साथ खुद किया है।
काश, उस रात वो कोई ऐसा निर्णय ले पाती जिससे उसका मन दो टुकड़ों में न बंटता, जिससे जिंदगी सड़क के दोराहे पर खड़ी मूर्ति बन जाती।
ऑफिस के काम से दूसरे शहर गए थे दोनों। गेस्ट हाउस की वो रात! वो मदहोशी, वो कमरा, वो भावनाओं भरी बातें… फिर अचानक मन का सारे बंधन तोड़कर शरीर को राजी कर लेना। फिर प्यार का हर सीमा, हर अवरोध, दिमाग के, जमीर के हर तर्क को नकारकर शरीर की सीमाएं पार करते हुए रूह की गहराइयों में उतर जाना…
उसके बाद तो जब भी तन-मन की जरूरत हो, मन का घोड़ा दिमाग की लगाम से हमेशा के लिए बाहर हो चुका था। जिंदगी खूबसूरत लगने लगी थी। दोनों को कुछ नहीं सोचना था।
“मैम, आपका ऑपरेशन थियेटर जाने का समय हो गया है और कोई आपसे मिलने आया है” श्रांति ने पलकें उठाईं, विवेक को देखा और उसकी आंखों में आह्लाद के आंसू आ गए।
पर तभी उसकी नजर उसके बगल में खड़ी उसकी बीबी पर गई। वो लपककर श्रांति के पास आई और उसके बेड के बगल में रखे स्टूल पर बैठ गई। बड़े प्यार से उसके सिर पर हाथ रखकर बोली, “सॉरी श्रांति, इन्होंने अभी बताया कि मेरी कुलीग का इतना खतरनाक ऑपरेशन है और उसके पास कोई नहीं है। तो मैंने तुरंत कहा कि हम एनिवर्सरी किसी और दिन मना लेंगे। आप ठीक हो जाएंगी। हम आपके लिए यहीं रहेंगे। हमें अपना समझिए।”
श्रांति एकटक विवेक की ओर देख रही। इससे पहले कि उसकी पत्नी इस ओर ध्यान दे वो जल्दी से आगे बढ़ा और अपनी पत्नी के कंधे पर हाथ रखकर बोला। अवनि बहुत स्नेही है। वो ठीक कह रही है। ‘हम’ तुम्हारे साथ हैं।
श्रांति का मन ऑपरेशन थियेटर में जाते हुए दो टुकड़ो में बंटा था। ‘हम’ उसके मन पर हथोड़े की तरह चोट कर रहा था और विवेक का आ जाना उसे शांति दे रहा था।
वो फिर सोचने लगी कि जीवित बची तो जिंदगी को ऐसे ही गुजारेगी या किसी और को परखकर उसे पूरा पाने के लिए जिंदगी को एक मौका और देगी...
- भावना प्रकाश 
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें